Erika Zahumenská-Slezáková

Mimozemšťanka

Ukážka z elektronickej knihy

Predstavenie

Môj pohľad je realitou v realite.

Spriadam vlákna slov a viet,

myšlienkový svet.

Platia v ňom moje zákony,

míľniky, koridory.

Používam vymoženosť abecedy

k priblíženiu podstaty.

Občas sa skrýva, nechce ukázať

pravú tvár.

Ja som ten, kto strháva masky.

Zostavujem z nahých jadier šlabikár.

Nech sa vám dobre číta!

Vitajte na mojej planéte.

Neobmedzenosť

Tyrkysový motýľ, umelecké dielo

prepustené z kukly.

Živý dôkaz prekonania obmedzení,

bozk vyslaný do sveta.

Inšpiruje, volá:

„Buď odvážny, prekroč svoj tieň,

nespútaný malosťou, vyleť ako kométa!“

Per aspera ad astra,

cez prekážky ku hviezdam.

Snežienka

Snežienka, nevesta jari,

hlávka ozdobená bielou krajkou,

nôžku chladíš v barine.

Pripomínaš nám, že existuje

sila a krása.

Prirodzená. Bez vulgárnosti.

Nachádzame ťa koncom zimy,

znamenie,

že svet nestratil spojitosť.

Prežila si všetky pľušte,

rumoviská.

Nezničiteľná.

Nepoddajná.

Niečím

pripomínaš

ženu.

Vianoce

Vianočné sviatky stoja na prahu,

klaňajú sa tvojmu domovu ako Traja králi.

Sviečka osvetľuje scénu,

jabĺčka sa červenajú nad hojnosťou stola,

obrus hrdo ukazuje biele čelo.

Mama, otec, sestra, brat, miesto pre hosťa.

Na okno klope sýkorka, o polnoci zahlaholia zvony.

Vločky tíško vykrúcajú hlávky,

spravodlivo rozdeľujú svoju náklonnosť

medzi ľudí, veci, stromy, zvieratá.

Ráta sa každá drobnosť,

pre sneh má všetko hmotné rovnakú cenu.

Obdaruje každého.

Bim – bam. Tichá noc si oblieka rúcho lásky.

Obdaruj každého.

Čajová

Z čajovej kanvice stúpa vonná para,

porcelán zľahka cinká.

Jogínske sochy vytesané z prány

otvorili brány

do teínového nebíčka.

Čo ponúkajú?

Indické, čínske, zo Srí Lanky,

ba aj hanblivú čajovú ružu,

odhaľuje vnady veľmi váhavo.

Pre opatrných zázvorové kokteily,

ovocné sny, rooibosové rozkoše.

Odzbrojení popíjame

cestu pokojného bojovníka.

Krotíme rum a whisky

vlastnej agresívnosti.

Krehotinka

Es-ó-es!

Steny pokoja sa boria

ako hrad z piesku.

Nebezpečenstvo otŕča päsť,

v kotli sa varí neistota,

prebublávajú obavy.

Čo s tým?

Kašlem na genderové poučky,

kvóty, feministické reči.

Nemám široké ramená,

neomráčim slona,

som tvor zložený z nehy

a ženského lona.

Som krehulinká.

Utkaná z vánku a praliniek,

oblečená do hodvábu,

očká modré od liniek.

Vraj sa mám pobiť...

Ach, žiadne také,

nato je tu muž!

Ja sa milo usmievam

a mojou zbraňou, tou je rúž.

Kotvy

Lásky sú –

koláče od mamy,

fotky blízkych v zrenici času,

hojdačka na starej hruške,

voňavý bylinkový tetin čaj.

Hlina z vášho dvora,

o nič horšia ako piesok zo dna mora.

Zrnká harmónie

v osobných

presýpacích hodinách.

Lásky sú kotvy, ktoré robia

človeka človekom.

Povinnosti

Taška mojej duše potrebuje poriadne uchá!

Také, aby udržali nálož všesveta;

kilo pomarančov,

pretože všetci potrebujeme vitamín C.

Nové čižmy,

do tých starých tečie.

Knihu o pečení,

bublanina z internetu nám nechutila.

Navštíviť mamu,

nesmie byť smutná.

Kúpiť deťom lyže,

zas napadol sneh.

Udobriť si šéfa,

minule sa mračil.

Dať čašníkovi tringelt, nezmeškať schôdzku,

zavolať, nezabudnúť, urobiť, odpovedať,

urgovať, vynadať, navštíviť, blahoželať,

upratať, vyhodiť, objednať, skontrolovať...

Upokojiť sa.

Nezblázniť sa.

Nachádzať na ďatelinisku štvorlístky.

Zaľúbený

Láska je ako pomaranč

s pulzujúcou dreňou.

Sladkokyslý dielik,

čo ti bozká pery.

Nežné rúcho jahniatka,

v ktoré bys’ chcel veriť.

Snívaš svoj sen

s otvorenými očami,

kolotoč citov,

včera ešte neznámy.

Ona je tá,

čo sa usmiala,

ona je tá,

kvôli ktorej si sa hodil do gala.

Ona ti ladí struny na duši,

ona je prvá,

i keď to sama ešte netuší.

Predáš kľudne planétu

za číslo jej mobilu,

obetuješ všetkým bohom,

byť s ňou osamote aspoň na chvíľu.

Ona je kľúčom od raja,

oázou pútnika, obrázkom svätice.

Vyvolená, jediná a prvá,

nech iných sú hoc aj tisíce.

ISBN 978-80-906710-0-3

Vytvorenie elektronickej verzie Dibuk, s. r. o., 2017

Vytvorené prostredníctvom Publico.sk

Table of Contents

Predstavenie

Neobmedzenosť

Snežienka

Vianoce

Čajová

Krehotinka

Kotvy

Povinnosti

Zaľúbený